་པར་འདོད་པ་རྣམས་ལ་ལམ་གྱི་སྲོག་དམ་པ་ཆོས་རབ་ཏུ་རྣམ་པར་འབྱེད་པའི་ཤེས་རབ་བསྐྱེད་པའི་རྒྱུ་བླ་ན་མེད་པ་དྲི་མ་མེད་པའི་གསུང་རབ་དང་བསྟན་བཅོས་མང་དུ་ཐོས་པ་དགོས་སོ། །ཞེས་སོགས་དང་། དེ་ལྟར་སྒྲུབ་པ་ལ་ཤེས་རབ་དང་དེའི་རྒྱུར་ཐོས་པ་མེད་དུ་མི་རུང་བ་ལ་ངེས་པ་རྙེད་དགོས་ཏེ། ཞེས་སོགས་དང་། དང་པོ་ནས་མི་ཤེས་ན་ཡང་མ་ཞུས་པར་མི་བྱ་བར་བློ་དང་བསྟུན་པའི་ཐོས་པ་ཆེ་ཆུང་གང་འཐད་རེ་ལ་འབད། ཅེས་དང་། བསྟེན་འོས་བླ་མ་རིམ་འགྲོ་བསྙེན་བཀུར་ཏེ། །ཤེས་རབ་བསྒྲུབ་ཕྱིར་ཐོས་པ་བཙལ་བར་བྱ། །ཞེས་གསུངས་པ་ལྟར་མཁས་པ་བསྟེན་ནས་ནུས་པ་དང་བསྟུན་པའི་ཐོས་པ་རེ་བྱ་དགོས་ཏེ། དེ་མེད་ན་ཐོས་པ་ལས་བྱུང་བ་དང་བསམ་པ་ལས་བྱུང་བའི་ཤེས་རབ་མི་སྐྱེ་ལ། དེ་ལྟ་ན་ཅི་ཞིག་བསྒོམ་པ་མི་ཤེས་པའི་ཕྱིར། ཐོས་པ་བྱས་ན་དེའི་དོན་བསམས་པས་བསམས་བྱུང་གི་ཤེས་རབ་སྐྱེ་ལ། དེ་ལས་སྒོམ་བྱུང་གི་ཤེས་རབ་ཡངས་པ་འབྱུང་བའི་ཕྱིར་རོ། །ཞེས་དང་། དེ་ཉིད་ལས། དེ་ཡང་ཐོས་བྱུང་གི་ཤེས་རབ་ཀྱི་སྔོན་དུ་ཐོས་པ་དང་། བསམས་བྱུང་གི་ཤེས་རབ་ཀྱི་སྔོན་དུ་བསམ་པ་འགྲོ་དགོས། ཞེས་དང་། སྔགས་རིམ་ཆེན་མོ་ལས་ཀྱང་། རང་གིས་སྒྲུབ་པ་དང་གཞན་ལ་སྟོན་པ་སོགས་གང་བྱེད་ཀྱང་ཐོག་མར་ཐོས་བསམ་གྱིས་གོ་བ་མ་ནོར་བ་ཅིག་བཙལ་དགོས་ཏེ། །རང་གིས་མི་ཤེས་ན་གཞན་བསྟོན་མི་ནུས་པའི་ཕྱིར། ཞེས་དང་། དེ་ཉིད་ལས། ཐོས་པ་འཛིན་པ་སློབ་མ་དམ་པ་ཡིན། །ཞེས་རིམ་ལྔའི་ལུང་དྲངས་པ་དང་། ཡང་རྗེ་བླ་མས། འཇིགས་རུང་འཁོར་བའི་གཡང་ས་འགེགས་པ་ལ། །དྲི་མེད་མང་དུ་ཐོས་ལ་བརྟེན་པ་ཡི། །ཞེས་སོགས་དང་། ཐུབ་པའི་དགོངས་པ་རྙེད་པའི་མང་ཐོས་ཀྱིས། ཞེས་སོགས་དང་། རྒྱལ་བའི་གསུང་རབ་མཐའ་དག་ལ་དམིགས་པའི་འཆད་པ་དང་ཞེས་སོགས་ཀྱི་སྨོན་ལམ་དང་། དེར་ནི་མང་དུ་ཐོས་པའི་མཐར་སོན་ནས། །ཞེས་སོགས་ཀྱིས་སྨོན་ལམ་འདེབས་པར་མཛད་པ་སོགས་མང་དུ་ཐོས་དགོས་པ་རྗེ་བླ་མའི་གསུང་ཁོ་ནས་བསྒྲུབས་ཀྱང་འགྲུབ་ན་གཞན་ལྟ་མི་སྨོས་པའི་ཕྱིར་རོ། །མཁས་པ་གཞན་གྱིས་མང་དུ་ཐོས་དགོས་པའི་རྒྱུ་མཚན་བཤད་པ་ཡོད་ཀྱང་འདིར་ཚིགས་མང་བར་དོགས་ནས་མ་བྲིས་སོ།། །།གཉིས་པ་དེ་ལ་རྩོད་པ་སྤོང་བ་ལ། ཁ་ཅིག་ན་རེ། ཐོས་པ་ལ་འཇུག་དགོས་པ་ཁྱོད་ཀྱིས་ལུང་གིས་བསྒྲུབས་མོད། འཆད་པའི་ཚེ་ཐོས་པ་དགོས་པ་བདེན་གྱི། ཉམས་ལེན་ལ་མང་དུ་ཐོས་པ་མི་དགོས་སོ་ཞེ་ན། དེ་ལྟར་འདོད་པ་ནི་ཤིན་ཏུ་མི་འཐད་དེ། དཔལ་ལྡན་དཔའ་བོས། ཐོས་ཉུང་དམུས་ལོང་སྒོམ་པའི་ཚུལ་མི་ཤེས། །དེ་མེད་དེ་ཀོ་ཅི་ཞིག་བསམ་པར་བྱ། །ཞེས་དང་། མུ་ཏིག་འཕྲེང་བ་ལས། བློ་གྲོས་མེད་ལ་ཐོས་མེད་མཐོས་ལའང་བསམ་པ་མེད། །ཞེས་དང་། བསླབ་བཏུས་འགྲེལ་བ་ལས། ཐོས་པ་དང་མི་ལྡན་པས་ནི་བསམ་གཏན་གྱི་ཐབས་དང་ཉོན་མོངས་སྤོང་བའི་ཐབས་མི་ཤེས་ཏེ། ཞེས་དང་། ཤ་ར་བས། ཐོས་པ་རྒྱུན་མི་ཆད་དུ་བྱ་སྙམ་དུ་བསམ། སྒོམ་པ་པོ་ལ་མི་དགོས་བཤད་པ་པོ་ལ་དགོས་སྙམ་སྟེ་འཆད་པ་པོ་ལ་སྡིག་ཏུ་འགྲོ་ཉེན་ཆེ། སྒོམ་པ་པོ་ཁོ་ན་ལ་དགོས། ཞེས་སོགས་ཀྱིས་ཉམས་ལེན་བྱེད་པ་ལ་ཐོས་པ་དགོས་པར་གསུངས་པའི་ཕྱིར་རོ། །དེ་ལ་ཁོ་ན་རེ། ཐོས་པ་མང་དུ་བྱས་ཏེ་གོ་བ་འཆགས་མི་དགོས་ཀྱི། དེ་མེད་པར་སྒྲུབ་པ་རྩེ་གཅིག་ཏུ་བྱས་པས་ཆོག་གོ་ཞེ་ན། དེ་ཡང་མི་འཐད་དེ། གོ་བ་ལེགས་པར་མ་འཆགས་པར་ཡུན་རིང་དུ་བསྒོམས་ཀྱང་དོན་ཆུང་བའི་ཕྱིར་དང་། གོ་བ་ནོར་ན་ཉམས་ལེན་ཀྱང་ནོར་བར་འགྱུར་བའི་ཕྱིར། དེ་ལྟར་ཡིན་ཏེ། ལམ་རིམ་ལས། གོ་བས་དམིགས་མ་ཕྱེད་པར་ཕུར་ཚུགས་རེ་ལ་འབད་པའི་མྱོང་བ་ཐམ་ཐོམ་གྱིས་གར་ཡང་མི་ཕྱིན་ཏེ། ཞེས་དང་། སྔགས་རིམ་ལས། གོ་བ་ནོར་ན་སྒྲུབ་པ་ནོར་ལ་སྒྲུབ་པ་མ་ནོར་བ་ཡང་གོ་བ་མ་ནོར་བ་ལ་རགས་ལས་པའི་ཕྱིར་རོ། །ཞེས་གསུངས་པའི་ཕྱིར། ཡང་ཁ་ཅིག །ཐོས་པ་ལ་འཇུག་དགོས་ཀྱང་། མང་དུ་ཐོས་པ་མི་དགོས་ཏེ། མང་དུ་ཐོས་པ་དང་ཉུང་ངུ་ཐོས་པའི་གང་ཟག་གཉིས་ཉམས་ལེན་ལ་ཞུགས་པའི་འབྲས་བུ་འཐོབ་ཚུལ་འདྲ་བའི་ཕྱིར་རོ། །ཞེ་ན། དེ་ཡང་ཕྱིན་ཅི་ལོག་ཏུ་སྨྲ་བ་ཡིན་ཏེ། ལམ་རིམ་ཆེན་མོ་ལས། དེས་ན་ཐོས་པ་ཅི་ཙམ་མང་བ་དེ་ཙམ་དུ་དེ་ལས་བྱུང་བའི་ཤེས་རབ་མང་ལ་དེ་ཙམ་དུ་བསམ་པ་མང་བ་དང་དེ་མང་ཙམ་དུ་དེ་ལས་བྱུང་བའི་ཤེས་རབ་མང་བ་དང་། ཞེས་སོགས་དང་། གསུང་འབུམ་ཐོར་བུ་ལས། ཉི་ཚེ་བ་ལ་ཉི་ཚེ་དང་། །མཐའ་དག་པ་ལ་མཐའ་དག་པའི། །འབྲས་བུ་འགྲུབ་པར་གསུངས་པའི་ཕྱིར། །ཤེས་ལྡན་སུ་ཞིག་ཕྱོགས་རེ་ཚིམ། །ཞེས་ཁྱད་པར་ཡོད་པར་བཤད་པའི་ཕྱིར་རོ། །གཞན་ཡང་། ཐོས་པ་ལ་འཇུག་དགོས་པ་ཙམ་དུ་མ་ཟད་མང་དུ་ཐོས་པ་ལ་ཡང་འཇུག་དགོས་ཏེ། ལམ་མ་ནོར་བར་སྒྲུབ་པ་ལ་མང་ཐོས་མི་དགོས་ཞེས་བརྗོད་པ་ནི་ངག་ཀྱང་ལམ་ཅལ་ཅོལ་གྱི་གཏམ་ཡིན་པའི་ཕྱིར་དང་། ཐོས་བསམ་མ་བྱས་པར་བསྒོམས་བྱུང་གི་བློ་མི་འབྱུང་བར་ཆོས་མངོན་པ་ལས་བཤད་པའི་ཕྱིར་ཏེ། དེ་ལྟར་ཡང་ལམ་རིམ་ལས། ལམ་མ་ནོར་བར་བགྲོད་པ་ལ་མང་དུ་ཐོས་པ་མི་དགོས་ཅེས་པའི་ཅལ་ཅོལ་ཡང་ལེགས་པར་སྨྲས་པར་འགྱུར་རོ། །ཞེས་སོགས་དང་། བརྒྱད་སྟོང་འགྲེལ་ཆེན་ལས། ཐོས་པ་དང་བསམ་པ་དང་བསྒོམ་པའི་རང་བཞིན་ཅན་གྱི་ཤེས་པ་སྐྱེ་བའི་རིམ་གྱིས་རྣམ་པ་ཐམས་ཅད་མཁྱེན་པའི་ཡེ་ཤེས་རྟོགས་པའི་ཕྱིར། ཞེས་གསུངས་པའི་ཕྱིར་རོ། །དེ་ལྟར་ཐོས་པ་བྱས་པའི་དགོས་པ་ནི་སངས་རྒྱས་འཐོབ་པའི་ཆེད་དུ་མ་ཟད། གནས་སྐབས་ཤེས་རབ་བསྐྱེད་པའི་ཆེད་ཡང་ཡིན་ཏེ། ཤེས་རབ་ནི་གནས་སྐབས་དང་མཐར་ཐུག་གི་ཡོན་ཏན་དུ་མ་འགྲུབ་པའི་གཞི་ཡིན་པའི་ཕྱིར་ཏེ། མགོན་པོ་ཀླུ་སྒྲུབ་ཀྱིས། མཐོང་དང་མ་མཐོང་ཡོན་ཏན་འདི། །ཀུན་གྱི་རྩ་བ་ཤེས་རབ་ཡིན། །དེ་ལྟར་གཉིས་ཀ་བསྒྲུབ་པའི་ཕྱིར། །ཤེས་རབ་ཡོངས་སུ་བཟུང་བར་བྱ། །ཆོས་དོན་འདོད་དང་ཐར་བ་ཡི། །འབྱུང་གནས་རིག་པ་ཆེན་པོ་ཡིན། །དེ་ལྟར་དང་པོར་གུས་པ་ཡིས། །ཤེས་རབ་ཡུམ་ཆེན་བཟུང་བར་བྱ། །ཞེས་དང་། སློབ་དཔོན་དཔའ་བོས། བརྩོན་འགྲུས་གཅིག་པོ་བྱས་པ་ངལ་བའི་མཐའ། །ཤེས་རབ་གྲོགས་ཀྱིས་བསྐྱངས་ན་དོན་ཆེན་འགྲུབ། །ཅེས་གསུངས་པས་སོ། ཁོ་ན་རེ། ནང་རིག་པའི་སྡེ་སྣོད་ལ་ཐོས་བསམ་བྱེད་དགོས་པ་བདེན་གྱི། སྒྲ་སྙན་ངག་རྩིས་སོགས་ཕྱིའི་རིག་གནས་ལ་ཐོས་བསམ་བྱེད་མི་དགོས་སོ་ཞེ་ན། དེ་ཡང་རིགས་པ་མ་ཡིན་ཏེ། རང་ཉིད་ཀྱིས་དེ་དག་ལ་ཐོས་བསམ་བྱེད་མི་ནུས་པས་མི་འཇུག་ཅེས་བརྗོད་ན་མ་གཏོགས། གཞན་དུ་ན་ལུང་དང་འགལ་ཞིང་རིགས་པ་དང་ཡང་འགལ་བར་འགྱུར་བའི་ཕྱིར་རོ། །ལུང་དང་འགལ་ཏེ། རྗེ་བཙུན་བྱམས་མགོན་གྱིས་མདོ་སྡེའི་རྒྱན་ལས། རིག་པའི་གནས་ལྔ་དག་ལ་མཁས་པར་མ་བྱས་ན། །འཕགས་མཆོག་གིས་ཀྱང་ཐམས་ཅད་མཁྱེན་ཉིད་མི་འགྱུར་ཏེ། །དེ་བས་གཞན་དག་ཚར་གཅོད་རྗེས་སུ་བཟུང་ཕྱིར་དང་། །རང་ཉིད་ཀུན་ཤེས་བྱ་ཕྱིར་དེ་ལ་དེ་བརྩོན་བྱེད། །ཞེས་དང་། ས་པཎ་གྱིས། རིག་པ་ནང་བར་འཆི་ཡང་བསླབ། །ཞེས་སྐྱེ་འཕགས་གང་ཡིན་ཀྱང་རིག་གནས་ལ་བསླབ་དགོས་པར་བཤད་པའི་ཕྱིར་རོ། །རིག་པ་དང་འགལ་ཏེ། རིག་གནས་དེ་དག་ལམ་སྦྱངས་པའི་འཕགས་པ་མེད་པའི་ཕྱིར་ཏེ། གལ་ཏེ། ཡོད་ན་ནི། དེ་ཉིད་བླུན་པོ་ཡིན་པར་ཐལ་བར་འགྱུར་བའི་ཕྱིར་དང་། འཕགས་བོད་ཀྱི་པཎ་ཆེན་མཁས་པ་རྣམས་ཀྱིས་རིག་གནས་དུ་མ་ལ་སྦྱངས་འདུག་ཀྱང་ཚུལ་དེ་མི་འཐད་ཅེས་སྨོད་རིགས་པར་འགྱུར་བའི་ཕྱིར་རོ། །རྟག་ཟུར་དང་པོ་གྲུབ་སྟེ། །ཐམས་ཅད་མཁྱེན་པ་ངག་དབང་བློ་བཟང་རྒྱ་མཚོས། །འཕགས་པའི་ལམ་མངོན་དུ་གྱུར་ན་ཡང་རིག་པའི་གནས་ལྔ་ལ་ལེགས་པར་སྦྱངས་པ་ཞིག་འདོད་དགོས་ཏེ། དེ་ལྟ་མ་ཡིན་ན་འཕགས་པ་དེ་དག་བླུན་པོ་ཡིན་པར་ཐལ་བའི་སྐྱོན་ཡོང་ཞིང་། ཞེས་གསུངས་པའི་ཕྱིར་དང་། ཡང་དེ་ཉིད་ཀྱིས། རྟོག་པའི་ཡོན་ཏན་བརྗོད་བྱར་སྟོན་བྱེད་པའི། །ལུང་གི་བསྟན་བཅོས་འགའ་ཡང་མི་ཤེས་པར། །རྒྱལ་དང་རྒྱལ་བའི་སྲས་སུ་ཁས་ལེན་ན། །རྒྱུ་དང་འབྲས་བུའི་རྣམ་གཞག་ངེས་པར་བརྫུན། །ཞེས་དང་། ཡང་དེ་ཉིད་ཀྱིས། བློ་གྲོས་དབང་ཕྱོགས་ལྷ་ཡི་ལམ་ཡངས་ནས། །ལུང་དང་རིགས་པའི་སྐྱ་རེངས་མ་ཤར་བར། །རྟོགས་པའི་རྟ་ལྗང་རྒྱུ་བའི་ངང་ཚུལ་རྣམས། །རྒྱུ་འབྲས་མི་ཤེས་དམ་པའི་སྐྱེས་བུ་མཚར། །ཞེས་གསུངས་པའི་ཕྱིར་རོ། །རྟགས་གཉིས་པ་གྲུབ་སྟེ། དེ་ལ་སྨོད་པར་མི་རིགས་ན། ཚུལ་དེ་འཐད་ཅེས་རང་ཅག་ཀྱང་མཁས་པ་དེ་དག་གི་རྗེས་སུ་འབྲང་བའི་ཁ་ཡར་བལྟའི་བྱ་བ་བྱེད་རིགས་པའི་ཕྱིར་རོ། །གཞན་ཡང་། དེ་ལྟར་འདོད་པ་ནི་ཆེས་མི་རིགས་ཏེ། འདུལ་བ་ལས་ཀྱང་ལྔ་ཕྲུག་ཉེར་གཅིག་གི་སྐབས་སུ་མང་ཐོས་ཀྱི་ཡོན་ཏན་ལ་ཕྱི་རོལ་བའི་བསྟན་བཅོས་མང་དུ་ཐོས་དགོས་པའང་བཤད་པ་ཡོད་པའི་ཕྱིར་དང་། རིག་གནས་ཐུན་མོང་བ་ཞེས་པས་ཀྱང་ཕྱི་ནང་གཉིས་ཀས་སློབ་དགོས་པར་འགྲུབ་པའི་ཕྱིར་ཏེ། དཔེར་ན། ཁ་ཟས་བཞིན་ནོ། །ཡང་ཁོ་ན་རེ། ཕྱི་ནང་ཐུན་མོང་གི་རིག་གནས་ལ་སྦྱངས་ཀྱང་སངས་རྒྱས་འཐོབ་པའི་རྒྱུར་མི་འགྱུར་ཏེ་ཐུན་མོང་བ་ཡིན་པའི་ཕྱིར་རོ། །སྙམ་ན། དེ་ཡང་འཐད་པ་ནི་མ་ཡིན་ཏེ། ཕྱི་ནང་ཐུན་མོང་གི་རིག་གནས་ཡིན་ཀྱང་ཐོས་བསམ་བྱེད་པ་པོའི་སེམས་སྐྱེད་ཀྱིས་ཟིན་ན་སངས་རྒྱས་འཐོབ་པའི་རྒྱུར་འགྲོ་བའི་ཕྱིར་ཏེ། དེ་སྐད་དུ་ལམ་རིམ་ཆེན་མོ་ལས། དེ་ཐམས་ཅད་ཀྱང་སངས་རྒྱས་འཐོབ་པའི་ཕྱིར་དུ་འཚོལ་བ་ནི་བྱེ་བྲག་མེད་པའོ། །ཞེས་རིག་གནས་ལྔ་པོ་སངས་རྒྱས་འཐོབ་པའི་ཆེད་དུ་ཐོས་བསམ་བྱེད་དགོས་པར་བཤད་པའི་ཕྱིར་དང་། ཐམས་ཅད་མཁྱེན་པ་བློ་བཟང་རྒྱ་མཚོས་ཀྱང་། ཐ་སྙད་རིག་པ་ལའང་ཐེག་པ་ཆེན་པོའི་སེམས་བསྐྱེད་ཀྱི་རྩིས་ཟིན་ན་བླ་ན་མེད་པའི་བྱང་ཆུབ་ཀྱི་རྒྱུར་འགྲོའོ། །ཞེས་གསུངས་པའི་ཕྱིར་རོ། །དེ་ལྟ་མ་ཡིན་ན། གཞན་ལ་ཁ་ཟས་སྦྱིན་པ་ཡང་སངས་རྒྱས་འཐོབ་བའི་ཐབས་སུ་འགྲོ་བ་མི་སྲིད་དེ། དེ་ནི་ཕྱི་ནང་དང་ཐུན་མོང་བར་མ་ཟད་འཇིག་རྟེན་ཕལ་པ་རྣམས་དང་ཡང་ཐུན་མོང་བ་ཡིན་པའི་ཕྱིར་རོ། །ཞེས་སྨྲས་ན་ཅི་ཟེར། ཁོ་ན་རེ། སྐྱོན་མེད་དེ། སེམས་བསྐྱེད་ཀྱིས་ཟིན་པའི་སྒོ་ནས་བྱ་རོག་ལྟ་བུ་ལ་ཟན་ཆང་གཅིག་སྟེར་པ་ཡང་སངས་རྒྱས་ཀྱི་རྒྱུར་འགྲོ་བ་སྲིད་པའི་ཕྱིར་རོ། །ཞེ་ན། ཅིག་ཤོས་ལ་ཡང་རྣམ་པ་ཀུན་ཏུ་མཚུངས་སོ། །མདོར་ན་ཇི་སྐད་དུ། དད་དང་ཚུལ་ཁྲིམས་ཐོས་དང་གཏོར་བ་དང་ཞེས་བཤད་པ་ལྟར་འཕགས་པའི་ནོར་བདུན་གྱི་ནང་དུ་ཐོས་པ་འགྲོ་བས་ཀྱང་ཐོས་པ་གལ་ཆེ་ཞིང་ཁྱད་པར་རྗེ་བླ་མའི་རྗེས་འབྲང་རྣམས་ཀྱིས་གསུང་རབ་ཀྱི་ཚིག་དོན་མང་དུ་ཐོས་པ་ལ་འབད་དགོས་ཏེ། ཀུན་མཁྱེན་ཡེ་ཤེས་ཞེས་གྲགས་པ་དེ་ནི། ཐོས་བསམ་བསྒོམ་པའི་སྟོབས་ལས་བྱུང་ཞིང་ཇི་ལྟ་ཇི་སྙེད་ཀྱི་ཆོས་ཐམས་ཅད་མཁྱེན་པ་ཞིག་ལ་བྱེད་ཀྱི། རྨོངས་པའི་རྒྱུ་ལས་མ་བྱུང་བའི་ཕྱིར་རོ། ཁོ་ན་རེ། ལུང་གི་ཡོན་ཏན་མེད་ཀྱང་རྟོགས་པའི་ཡོན་ཏན་དང་ལྡན་པའི་སྐྱེས་བུ་དམ་པའི་སྐུའི་སྐྱེ་བ་དུ་མ་སྣང་བས། དེ་ཇི་ལྟར་ཡིན་སྙམ་ན། སྐྱོན་མེད་དེ། འགའ་ཞིག་ནི། ཚེ་སྔ་མར་ཐོས་བསམ་བྱས་པའི་དབང་གིས་རྟོགས་པའི་སྟོན་བྱུང་བ་ཡིན་ཞིང་། གང་ཟག་ཁྱད་པར་ཅན་ཐ་མལ་པའི་ཚུལ་བཟུང་བ་ལ་ལ་ནི་ལུང་གི་ཡོན་ཏན་མེད་པའི་ཚུལ་བསྟན་ཀྱང་དེ་མེད་པ་ཡིན་ལ། གཞན་ཕལ་ཆེར་ནི། ཐམས་ཅད་མཁྱེན་པ་ལྔ་པ་ཆེན་པོས། མི་ཤེས་གདོལ་པའི་ཕྲུ་གུ་དར་ཟབ་ཀྱིས། །ཕར་ཕུང་མཛེས་པར་བྱས་ཏེ་མཐོན་པོའི་ཁྲིར། །བླུན་པོའི་འཁོར་ཚོགས་དབུས་ན་འགྱིང་བ་ཡི། །བ་མོས་ཐུབ་བསྟན་པད་ཚལ་བཅོམ་གྱི་དོགས། །ཆོས་སྤྱོད་བཅུ་ཡི་སྒྲུབ་པ་རྒྱབ་བོར་ནས། ཁ་གྲག་དཔུང་དང་རྒྱུ་ནོར་གཡོ་ཁྲམ་གྱིས། ། འགྲོ་བའི་ཕན་བདེ་སྒྲུབ་པར་རློམ་བྱེད་ན། །ཀུན་མཁྱེན་ཤཱཀྱའི་གཙོ་དེ་འཁྲུལ་བར་ངེས། །ཞེས་གསུངས་པ་ལྟ་བུ་མིན་པའི་ངེས་པ་ཅི་ཞིག་ཡོད། ཡང་ཁོ་ན་རེ། མང་དུ་ཐོས་པ་དགོས་ན་ནི། འོ་ན། སྤྱོད་འཇུག་ལས། ལུས་ཀྱིས་ལེགས་པར་སྤྱད་པར་བྱ། །ཚིག་ཙམ་བརྗོད་པས་ཅི་ཞིག་ཕན། །ཞེས་སོགས་དང་། ཇོ་བོ་རྗེས། ཚེ་འདི་ཡུན་ཐུང་ཤེས་བྱའི་རྣམ་པ་མང་ཞེས་སོགས་དང་། ལྷོ་བྲག་ཕྱག་རྡོར་གྱི་རྣམ་ཐར་ལས་ཀྱང་། ཁ་ཡི་ཆོས་ཀྱིས་འཚང་མི་རྒྱ། །ཞེས་སོགས་གསུངས་པ་དེ་ཅི་ལྟར་ཡིན་ཞེ་ན། སྐྱོན་མེད་དེ། དེ་ནི་ཉམས་ལེན་མེད་པའི་ཐོས་པ་ཙམ་དང་ཁ་ཕྱིར་བལྟའི་བཤད་པ་ཙམ་གྱིས་ཆོག་པར་འཛིན་པའི་གང་ཟག་ལ་དགོངས་ནས་གསུངས་པའི་ཕྱིར་རོ། །འོན་ཀྱང་ཐོས་བསམ་ཕལ་ཆེར་ཉམས་ལེན་ཡིན་པར་གཞུང་དུ་མ་ལས་བཤད་དོ། །འོ་ན། ཁྱེད་རང་ཐོས་བསམ་སྒོམ་གསུམ་དེ་བཞིན་བྱེད་ཀྱིན་ཡོད་དམ། གཞན་དུ་ན་དེ་ལྟར་བརྗོད་མི་འོས་སོ་ཞེ་ན། ཁོ་བོ་ཅག་ལྟ་བུས་སྔར་བཤད་པ་ལྟར་ཐོས་བསམ་སྒོམ་གསུམ་བྱེད་ནུས་པ་དཀའ་ཡང་། ཁ་ཅིག་མང་དུ་ཐོས་པ་ཚོལ་མི་དངོས་སྙམ་པ་དང་། ཁྱད་པར་རིག་གནས་ཐུན་མོང་བ་ལ་འཇུག་མི་དགོས་སྙམ་པ་འབྱུང་སྲིད་པས་དེ་དག་གི་ལོག་རྟོག་འགོག་པ་དང་། བློ་གྲོས་དང་ལྡན་པ་འགའ་ཞིག་ཐོས་བསམ་ལ་བསྐུལ་བའི་ཆེད་དུ་བགྱིས་པས་མཁས་པས་གཟིགས་ན་དགོངས་ཁྲེལ་མི་འཇུག་པར་འཚལ་ལོ། །སྨྲས་པ། འཇིག་རྟེན་འདི་དང་འཇིག་རྟེན་ལས་འདས་པའི། །ཡོན་ཏན་ཁྱད་པར་ཅན་རྣམས་འགྲུབ་པའི་གཞི། །ཤེས་རབ་ཡིན་ཏེ་དེ་རྒྱུ་ཐོས་པ་རུ། །གསུངས་ཕྱིར་དེ་ལ་འབད་པས་འཇུག་པར་རིགས། །དེ་ཙམ་ཁོ་ནས་སངས་རྒྱས་མི་འགྲུབ་ཀྱང་། །ལུང་དང་རྟོགས་པའི་བསྟན་པ་རྣམ་གཉིས་ལས། །ལུང་གི་བསྟན་ལ་ཐོས་པས་འཇུག་དགོས་པར། །གསུངས་པ་ཡིས་ཀྱང་ཐོས་པས་བསྟན་ལ་ཕན། ཀྭ་ཡེ་ཁྱིམ་པ་རྣམས་དང་དུད་འགྲོ་ཡི། །སྤྱོད་པའི་ཚུལ་བཞིན་ལྟོ་དང་གོས་ཙམ་ཞིག །གཙོ་བོར་བསྒྲུབ་པའི་ཆེད་དུ་མི་འཇུག་པར། །དམ་པའི་རྗེས་འགྲོ་ཐོས་བསམ་བསྒོམ་ལ་འབད། །ཅི་ཕྱིར་ཞེ་ན་རབ་ཏུ་བྱུང་བ་ཡི། །དགོས་པ་དེ་མིན་བྱང་ཆུབ་སྒྲུབ་པའི་ཆེད། །ཚུལ་དེ་ལུང་དང་རྟོགས་པའི་བསྟན་པ་ལ། །ཐོས་བསམ་བསྒོམས་པས་འགྲུབ་ཀྱི་གཞན་ལ་ཡིན། །གང་དག་ཐོས་པ་སྤྱི་དང་ཁྱད་པར་དུ། །ཐུན་མོང་རིག་གནས་རྣམས་ལ་མི་འཇུག་སྟེ། །དགོས་པ་མེད་ཅེས་དངོས་སུ་བརྗོད་བྱེད་པ། །གང་དེས་དམ་ཆོས་སྤོང་བ་བྱེད་མིན་ནམ། །འོན་ཏེ་ཐོས་པ་ཁོ་ནས་མི་ཆོག་གི །ཐོས་དོན་ཅི་འོས་ཉམས་སུ་ལེན་དགོས་ཞེས། །འདོམས་པར་བྱེད་ན་དམ་པའི་ལེགས་བཤད་དེ། །དེ་ལ་མི་འཐད་སུས་ཀྱང་སྨྲ་མི་ནུས། །ཐོས་པའི་ཚུལ་ལ་ཅུང་ཟད་འདྲིས་བྱས་ཀྱང་། །བག་མེད་བརླང་པོར་སྤྱོད་པའི་མཁས་བླུན་དག །མིག་ཅན་གཡང་ལ་འཇུག་དང་མཚུངས་པའི་ཕྱིར། །དེ་ལ་སངས་རྒྱས་བྱོན་ཀྱང་ཅི་ཞིག་བྱ། །འདིར་འབད་ལས་བྱུང་དགེ་བ་མཆིས་གྱུར་ན། །དེས་ནི་གཞུང་ལུགས་ཀུན་དང་ནང་དོན་ལ། །མང་དུ་ཐོས་དོན་ཚུལ་བཞིན་བསམ་པ་ཡིས། །རྒྱལ་བའི་དགོངས་པ་བདེ་བླག་རྙེད་གྱུར་ཅིག །ཅེས་སྨྲ་ངན་གླང་བོ་སྐྲོད་བྱེད་བློ་ལྡན་ཐོས་པའི་ལམ་ལ་བསྐུལ་བའི་དབྱུ་གུ་ཞེས་བྱ་བ་འདི་ཡང་ཤཱཀྱའི་དགེ་སློང་བཤད་སྒྲུབ་མིང་ཅན་གྱིས་ཅོ་ནེ་དགོན་ཉིད་དུ་སྦྱར་བའོ།། །།བཀྲ་ཤིས།། །།མེས་པོའི་ཤུལ་བཞག་ལས། ཅོ་ནེ